SKRIFTLIG FORESPØRGSEL E-3189/00

af Paul Rübig (PPE-DE) til Kommissionen

(12. oktober 2000)

Om: Regnskabsdirektivernes udvikling

Kommissionen har med henblik på gennemførelse af det indre værdipapirmarked foreslået, at bestemmelserne om regnskabsaflæggelse internationaliseres, og regnskabsdirektiverne moderniseres. (KOM(2000) 359 af 13.6.2000).

Der sker for øjeblikket konkurrencefordrejninger, idet der allerede stilles krav om offentliggørelse af årsregnskaber til EU-staters virksomheder, mens tilsvarende selskaber i USA ikke skal offentliggøre deres årsregnskaber, fordi der dér kun stilles krav om offentliggørelse til de virksomheder, der skaffer sig midler på kapitalmarkedet, og ikke, når kun selskabsformuen står til rådighed til dækning af kreditgivernes krav (jf. zu USA, Haller/Raffournier/Walton (Hrsg.), Unternehmenspublizität im internationalen Wettbewerb, Stuttgart 2000, s. 177 ff.).

Overvejer Kommissionen at indføre bestemmelser om, at forpligtelsen til offentliggørelse og revision af årsregnskab kun påhviler de virksomheder, der også i USA er forpligtet til offentliggørelse og revision, eller som skaffer sig midler på kapitalmarkedet til virksomhedsfinansiering?

Svar afgivet på Kommissionens vegne af Frederik Bolkestein

(6. november 2000)

Bestemmelserne om regnskabsaflæggelse, revision og offentliggørelse i Fællesskabet er fastsat i selskabslovgivningen, hvad der ikke er tilfældet i USA. For at informere aktionærer og ansatte, men også for at beskytte kreditorer og tredjemand, der handler med selskaber med begrænset ansvar, har disse selskaber pligt til at udarbejde regnskaber, få dem revideret af en fagligt kvalificeret person og få dem offentliggjort ved at indsende dem til et register. Regnskabsdirektiverne(1), der indeholder disse bestemmelser, indrømmer imidlertid små og mellemstore virksomheder nogle undtagelser fra fuld offentliggørelse. Mellemstore virksomheder kan også fritages fra revisionskravet.

Selvom USAs bestemmelser om regnskabsaflæggelse, revision og offentliggørelse hovedsagelig tager sigte på de selskaber, der får kapital fra kapitalmarkederne, stilles der stadig i praksis krav til de største selskaber om at udarbejde regnskaber, få dem revideret af en fagligt kvalificeret person og stille dem til rådighed for alle berørte parter gennem private informationsleverandører.

Formålet med Kommissionens meddelelse om EU's regnskabsstrategi: vejen frem(2) er at sikre, at alle børsnoterede selskaber i EU følger et ensartet system for finansiel rapportering, der sikrer et højt niveau af gennemsigtighed og sammenlignelighed, gennem et krav om, at de skal udarbejde deres konsoliderede regnskaber i overensstemmelse med internationale regnskabsstandarder (IAS) senest i 2005. Medlemsstaterne kan også lade dette krav gælde ikke-børsnoterede selskaber og årsregnskaber.

I meddelelsen nævnes det ligeledes, at regnskabsdirektiverne vil blive moderniseret. I denne forbindelse vil Kommissionen undersøge, i hvilket omfang de nuværende krav stadig opfylder de aktuelle behov.

(1) Rådets fjerde direktiv 78/660/EØF af 25. juli 1978 om årsregnskaberne for visse selskabsformer (EFT L 222 af 14.8.1978) og Rådets syvende direktiv (83/349/EØF) af 13. juni 1983 om konsoliderede regnskaber (EFT L 193 af 18.7.1983).

(2) KOM(2000) 359 endelig udg.